שושן הרן

שושן הרן (נולדה ב-1956) היא אגרונומית ופעילה חברתית ישראלית. נחטפה מביתה במהלך הטבח בבארי. שוחררה לאחר חמישים יום במסגרת עסקת החטופים הראשונה.

 קורות חיים 
נולדה בקיבוץ בארי לאברהם ורינה הברון, ממייסדי הקיבוץ. לאחר שלמדה תואר ראשון בהגנת הצומח מטעם האוניברסיטה העברית, עבדה בענף החקלאות בבארי. בהמשך שבה לדוקטורט באוניברסיטה העברית תחת הנחייתו של אילן חת והמשיכה לפוסט-דוקטורט באוניברסיטת ראטגרס, בסיוע מלגת פולברייט. עבדה במשך 11 שנים בחברת הזרע בפיתוח זני ירקות.

בשנת 2012 הקימה את עמותת פייר פלאנט (Fair Planet), אשר היא מכהנת בה גם כמנכ"לית. העמותה פועלת למען שיפור הביטחון התזונתי והוצאתם ממעגל העוני של חקלאים באפריקה, על ידי התאמת זני הזרעים ושיטות הגידול בהם החקלאים משתמשים לתנאי האקלים ודרישות השוק. העמותה החלה לפעול באתיופיה, בה נכון לשנת 2019 יש לה ארבעה מרכזי הדרכה. בהמשך התרחבה פעילות הארגון לטנזניה ולרואנדה. על פי מחקר שבוצע באוניברסיטה העברית ובחן את יעילות העמותה, נמצא כי כ-75 אלף חקלאים הגדילו את הכנסותיהם, וכחצי מיליון בני אדם שיפרו את מעמדם הסוציו-אקונומי בעקבות פעילותה. המחקר מצא כי 95 אחוזים מהמשפחות אשר לקחו חלק בפעילות העמותה שיפרו את ביטחונן התזונתי. בנוסף, 83 אחוזים מהמשתתפים השתמשו בהכנסה העודפת על מנת לשלוח את ילדיהם לבית הספר ו-92 אחוזים חוו שיפור במצבם הבריאותי, בין אם בשל הכנסה נוספת שמאפשרת להם להשיג שירותי רפואה מודרניים ובין אם בשל השיפור בביטחון התזונתי.

הרן חברה בתנועת נשים עושות שלום, וב-4 באוקטובר 2023, שלושה ימים לפני טבח שבעה באוקטובר, השתתפה באירוע של התנועה בים המלח.

 חטיפתה 
בבוקר 7 באוקטובר 2023, נחטפה הרן מביתה בבארי ביחד עם בתה ושניים מנכדיה, כאשר חתנה ובעלה נאבקו במחבלים וניסו למנוע מהם לפרוץ לבית, אך ללא הצלחה. בית המשפחה נשרף כליל. במהלך התקופה בשבי הוחזקה בדירות של מפקדים בכירים בחמאס, בנפרד ממשפחותיהם של המחבלים עצמם. לאחר חמישים יום בשבי, שוחררה ביחד עם בתה ונכדיה במסגרת הפסקת האש הראשונה. ביחד עימם, שוחררו גם גיסתה ואחייניתה של הרן, אשר ביקרו בקיבוץ במהלך חג שמחת תורה.

 לאחר שחרורה 
במהלך תקופתה בשבי האמינה כי בעלה וחתנה נמצאים אף הם בשבי החמאס. לאחר שובה לארץ, סיפרו לה ילדיה כי בעלה, אבשלום, נרצח. בנוסף, גילתה הרן כי אחותה, גיסה והמטפל שלו, שהתגוררו אף הם בבארי, נרצחו. חתנה שוחרר מהשבי לאחר 505 ימים.

שמאל|ממוזער|הרן בפגישתה עם יצחק הרצוג בבית הנשיא
לאחר שחרורה הפכה הרן לפעילה במאבק למען החזרת החטופים, וימים ספורים לאחר ששבה לישראל נפגשה עם נשיא המדינה יצחק הרצוג וקראה לו לעשות כל מאמץ על מנת שישוחררו כל בני הערובה.

בהמשך הצטרפה לוועד המנהלים של עמותת Hostage Aid Worldwide, שפועלת למען בני ערובה ברחבי העולם, ומנוהלת על ידי בני ערובה משוחררים ומשפחות חטופים. במאי 2024 נאמה במועצת הביטחון של האו"ם בדיון מיוחד שעסק במצב החטופים הישראלים, סיפרה את סיפורה האישי וקראה לאומות העולם לפעול למען שחרור כל החטופים.

בינואר 2025, לאחר שהחלה עסקת החטופים השנייה, עלתה לבמה טרם הנאום שנשא דונלד טראמפ בקפיטל ואן ארנה לאחר השבעתו לנשיאות ארצות הברית, כחלק מהקריאה להשלמת כל שלבי העסקה.

ביוני 2025 קיבלה תואר דוקטור לשם כבוד מטעם האוניברסיטה הפתוחה.

בינואר 2026 יצא לאור ספרה "שבויה במשימה", שבו היא מתארת את מה שחוותה בשבי לאחר חטיפתה.

 קישורים חיצוניים 

 הערות שוליים 

קטגוריה:אגרונומים ישראלים
קטגוריה:חקלאות: חוקרים
קטגוריה:פעילות חברתיות ישראליות
קטגוריה:פעילים חברתיים ישראלים
קטגוריה:מקבלי תואר דוקטור לשם כבוד מהאוניברסיטה הפתוחה
קטגוריה:בוגרות תוכנית פולברייט ישראליות
קטגוריה:בוגרי תוכנית פולברייט ישראלים
קטגוריה:הטבח בבארי
קטגוריה:בני ערובה וחטופים בטבח שבעה באוקטובר
קטגוריה:ניצולי טבח שבעה באוקטובר
קטגוריה:חטופי בארי
קטגוריה:בארי: אישים
קטגוריה:משפחת אורלוב
קטגוריה:משפחת שכטר (זכרון יעקב)
קטגוריה:ישראליות שנולדו ב-1957
קטגוריה:ישראלים שנולדו ב-1957